
ΙΔΙΩΤΙΚΟ ΣΥΜΦΩΝΗΤΙΚΟ

Στην Αθήνα, σήμερα, την ………………………………… μεταξύ:

Aφ’ ενός:

Του αστικού μη κερδοσκοπικού συνεταιρισμού περιορισμένης ευθύνης με την επωνυμία «Οργανισμός Συλλογικής Διαχείρισης Συγγενικών Δικαιωμάτων Οπτικοακουστικών Έργων" με διακριτικό τίτλο «Ηριδανός» (με ΑΦΜ: 099912420 - ΔΟΥ ΚΕΦΟΔΕ ΑΤΤΙΚΗΣ) που εδρεύει στην Αθήνα, οδός Διδότου, αριθμός 45 και εκπροσωπείται νόμιμα, αναφερόμενου στο εξής χάριν συντομίας ως «Ο ΟΡΓΑΝΙΣΜΟΣ»

Και αφ’ ετέρου:

Της  ναυτικής εταιρείας με την επωνυμία ………………………., που εδρεύει ……………………………., όπως εκπροσωπείται νόμιμα, η οποία διατηρεί στην ιδιοκτησία της και εκμεταλλεύεται το κρουαζιερόπλοιο/πλοίο επιβατηγού ναυτιλίας με την ονομασία ……………………………, (ΑΦΜ ….…………………………..), η οποία θα αναφέρεται  στο εξής χάριν συντομίας ως «Η ΕΤΑΙΡΙΑ».

1. ΠΡΟΟΙΜΙΟ

1.1. Ο ΟΡΓΑΝΙΣΜΟΣ είναι οργανισμός συλλογικής διαχείρισης στον οποίο έχει χορηγηθεί από τον Υπουργό Πολιτισμού η κατά Νόμο έγκριση λειτουργίας όσον αφορά τη διαχείριση και την προστασία, σύμφωνα με τα άρθρα 18 και 47 Ν. 2121/1993, των συγγενικών δικαιωμάτων των μελών του που είναι παραγωγοί οπτικοακουστικών έργων (βλ. ΦΕΚ 1014Β΄/10.8.2000 και επέκταση άδειας λειτουργίας ΦΕΚ 239Β΄/25.1.2021). Τα μέλη του ΟΡΓΑΝΙΣΜΟΥ έχουν μεταβιβάσει σε αυτόν καταπιστευτικά, δυνάμει έγγραφων συμβάσεων ανάθεσης (άρθρο 12 Ν. 4481/2017), με σκοπό τη συλλογική διαχείριση και την προστασία τους, τα συγγενικά τους δικαιώματα του παραγωγού εφ’ όλων ανεξαιρέτως των οπτικοακουστικών έργων επί των οποίων διατηρούν δικαιώματα, όπως αυτά διαλαμβάνονται στο αναρτημένο στον ιστότοπο του ΟΡΓΑΝΙΣΜΟΥ ρεπερτόριο έργων, συμπεριλαμβανομένου και του δικαιώματος να απαγορεύουν ή να επιτρέπουν, κατ’ άρθρο 47 παρ. 2 στοιχείο στ΄ Ν. 2121/1993, την τηλεοπτική μετάδοση ή/και την παρουσίασή τους στο κοινό.

1.2. Κατά σχετική δήλωση της ΕΤΑΙΡΙΑΣ, η τελευταία παρέχει υπηρεσίες θαλάσσιας μεταφοράς, μεταξύ άλλων, μέσω επιβατηγών-οχηματαγωγών πλοίων, ειδικότερα, δε, η ίδια εκμεταλλεύεται το κρουαζιερόπλοιο/πλοίο επιβατηγού ναυτιλίας με την ονομασία ………………………, το οποίο διαθέτει συσκευές τηλεόρασης που είναι εγκατεστημένες στους κοινόχρηστους χώρους (εσωτερικούς χώρους παραμονής, αίθουσες αεροπορικών καθισμάτων, σαλόνια, μπαρ, καφετέριες) ή/και στις καμπίνες του.

1.3. Ο ΟΡΓΑΝΙΣΜΟΣ έχει δημοσιεύσει νομίμως αμοιβολόγιο σχετικά με το οικονομικό αντάλλαγμα για τη χορήγηση μη αποκλειστικής άδειας για την τηλεοπτική μετάδοση ή και την παρουσίαση στο κοινό οπτικοακουστικών έργων ρεπερτορίου του σε κρουαζιερόπλοια/πλοία επιβατηγού ναυτιλίας ως εξής: 

α. Κρουαζιερόπλοια. Εφ’ άπαξ ποσό κατ’ έτος ανά επιβάτη 0,03 ευρώ. 

β. Πλοία επιβατηγού ναυτιλίας. Εφ’ άπαξ ποσό κατ’ έτος ανά εισιτήριο 0,02 ευρώ. 

1.4. Ενόψει της σύναψης του παρόντος, ο ΟΡΓΑΝΙΣΜΟΣ, υπό την προϋπόθεση της τήρησης των ειδικότερων όρων και συμφωνιών, που περιγράφονται λεπτομερώς κατωτέρω και, ειδικότερα, υπό την επιφύλαξη της ακριβούς τήρησης του όρου 3 του παρόντος, θα παραχωρήσει στην ΕΤΑΙΡΙΑ μη αποκλειστική άδεια εκμετάλλευσης των οπτικοακουστικών έργων του ρεπερτορίου του. 

2.  ΑΝΤΙΚΕΙΜΕΝΟ

2.1. Ο ΟΡΓΑΝΙΣΜΟΣ παραχωρεί δια του παρόντος στην ΕΤΑΙΡΙΑ μη αποκλειστική άδεια εκμετάλλευσης των οπτικοακουστικών έργων του ρεπερτορίου του, η οποία συνίσταται στην με οποιονδήποτε τρόπο παρουσίαση των έργων αυτών στο κοινό που βρίσκεται στους ανωτέρω κοινόχρηστους χώρους ή/και στις καμπίνες του ανήκοντος στην ΕΤΑΙΡΙΑ κρουαζιερόπλοιου/πλοίου επιβατηγού ναυτιλίας έναντι του περιγραφόμενου στον όρο 3 του παρόντος οικονομικού ανταλλάγματος.

2.2. Ρητά συμφωνείται ότι η ΕΤΑΙΡΙΑ αποκτά μόνο την άδεια εκμετάλλευσης που προβλέπεται και ρυθμίζεται στον παρόντα όρο, καθώς και ότι η παραχώρηση από τον ΟΡΓΑΝΙΣΜΟ άλλης, πέραν της εν προκειμένω άδειας εκμετάλλευσης των συγγενικών δικαιωμάτων των μελών του ΟΡΓΑΝΙΣΜΟΥ, προϋποθέτει την σύναψη νέου συμφωνητικού με το οποίο θα παραχωρείται η απαιτούμενη από το νόμο σχετική άδεια.  

3. ΠΡΟΣΔΙΟΡΙΣΜΟΣ ΤΟΥ ΟΙΚΟΝΟΜΙΚΟΥ ΑΝΤΑΛΛΑΓΜΑΤΟΣ

3.1. Δεδομένου ότι το κρουαζιερόπλοιο/πλοίο επιβατηγού ναυτιλίας ………………………………., ιδιοκτησίας της ΕΤΑΙΡΙΑΣ, διαθέτει συσκευές τηλεόρασης στους ανωτέρω κοινόχρηστους χώρους ή/και στις καμπίνες του, συμφωνείται, διά του παρόντος, ότι οι οφειλόμενες από την ΕΤΑΙΡΙΑ στον ΟΡΓΑΝΙΣΜΟ αμοιβές συγγενικών δικαιωμάτων θα υπολογίζονται για κάθε συμβατικό έτος με βάση το ποσό των …………………. (………. €) ανά εισιτήριο/επιβάτη που διακινήθηκε εντός του συγκεκριμένου έτους, μέσω του/ων πλοίου/ων της ΕΤΑΙΡΙΑΣ. Ο υπολογισμός του προηγουμένου εδαφίου θα πραγματοποιείται, με βάση τα εκάστοτε επίσημα στοιχεία για το μεταφορικό έργο της ΕΤΑΙΡΙΑΣ, όπως αυτά θα προέρχονται από την Ετήσια Οικονομική Έκθεση της τελευταίας.

3.2 Η καταβολή προς τον ΟΡΓΑΝΙΣΜΟ της ως άνω αμοιβής πνευματικών δικαιωμάτων θα γίνεται ετησίως με κατάθεση στον τραπεζικό λογαριασμό …………………………………….. του ΟΡΓΑΝΙΣΜΟΥ. Η έκδοση των προβλεπόμενων για τις προαναφερόμενες καταβολές τιμολογίων θα γίνεται από τον ΟΡΓΑΝΙΣΜΟ το αργότερο έως τις 30 Ιουνίου εκάστου ημερολογιακού έτους, η δε εξόφληση θα πραγματοποιείται το αργότερο εντός τριάντα (30) ημερών από της εκδόσεως του τιμολογίου. 

3.3. Περαιτέρω, συμφωνείται ότι, για το χρονικό διάστημα πριν την υπογραφή του παρόντος και, συγκεκριμένα, έως τις ………………………., η ΕΤΑΙΡΙΑ οφείλει, αναφορικά με το κρουαζιερόπλοιο/πλοίο επιβατηγού ναυτιλίας ……………………., να καταβάλει στον ΟΡΓΑΝΙΣΜΟ το ποσό των ………………………………………. (……………….€) Ευρώ πλέον του αναλογούντος ΦΠΑ. Μετά την ολοσχερή καταβολή και εξόφληση του εν λόγω ποσού, τα Μέρη, υπό την ρητή επιφύλαξη όσων συνομολογούνται υπό τους όρους 3.1, 3.2 και 3.3 ανωτέρω, συμφωνούν ότι η ΕΤΑΙΡΙΑ δεν θα υπέχει καμία άλλη, απορρέουσα από το παρόν, οικονομική υποχρέωση έναντι του ΟΡΓΑΝΙΣΜΟΥ για το χρονικό διάστημα έως …………………….. Για την εν προκειμένω καταβολή που θα γίνει στον ανωτέρω αναφερόμενο τραπεζικό λογαριασμό, ο ΟΡΓΑΝΙΣΜΟΣ θα παραδώσει στην ΕΤΑΙΡΙΑ το νόμιμο παραστατικό κατά την υπογραφή του παρόντος.

3.4. Συμφωνείται, ρητά, ότι, η διά του παρόντος χορήγηση της ως άνω μη αποκλειστικής άδειας τελεί υπό την αίρεση ότι η ΕΤΑΙΡΙΑ θα παραμένει εντός της προκείμενης συμφωνίας και θα εκπληρώνει με συνέπεια το σύνολο των εξ αυτής συμβατικών υποχρεώσεών της. Σε διαφορετική περίπτωση, τα Μέρη συναποδέχονται και συνομολογούν ότι θα αναβιώνουν και θα επανενεργοποιούνται άμεσα τυχόν νόμιμες υφιστάμενες αξιώσεις του ΟΡΓΑΝΙΣΜΟΥ, ο οποίος επιφυλάσσεται παντός νομίμου δικαιώματός του, έστω και μη ρητώς αναφερομένου στο παρόν, για την διεκδίκηση των ως άνω αξιώσεών του με κάθε νόμιμο τρόπο.

4. ΔΙΑΡΚΕΙΑ – ΚΑΤΑΓΓΕΛΙΑ ΤΗΣ ΣΥΜΒΑΣΗΣ

4.1. Η διά του παρόντος συναφθείσα συμφωνία αρχίζει να παράγει τα έννομα αποτελέσματά της από την ημερομηνία υπογραφής της και λήγει την ………………….., μετά ταύτα, δε, ανανεώνεται αυτομάτως εκάστοτε για ένα ημερολογιακό έτος, εφόσον κάποιο των συμβαλλομένων μερών δεν γνωστοποιήσει εγγράφως στο άλλο την βούληση του περί λήξης της ισχύος του παρόντος μέχρι την 1η Νοεμβρίου του αντίστοιχου έτους, οπότε η λήξη θα επέρχεται την 31η Δεκεμβρίου του έτους αυτού.  

4.2. Το παρόν λύεται αυτοδίκαια στην περίπτωση που ένα από τα συμβαλλόμενα μέρη λυθεί ή αιτηθεί την υπαγωγή/υπαχθεί σε κάθε είδους διαδικασία αφερεγγυότητας, όπως είναι ιδίως η θέση σε καθεστώς πτώχευσης, ειδικής εκκαθάρισης, προσωρινής διαχείρισης από πιστωτές κλπ.

4.3. Κατά τη διάρκεια ισχύος του παρόντος παρέχεται σε ένα έκαστο των αντισυμβαλλομένων το δικαίωμα να καταγγείλει το παρόν για σπουδαίο λόγο με άμεσο αποτέλεσμα κατά τα εν προκειμένω οριζόμενα και να απαιτήσει την ικανοποίηση κάθε ζημίας που θα υποστεί, εφ’ όσον πρόκειται για σπουδαίο λόγο αναγόμενο σε πταίσμα του αντισυμβαλλομένου, αφού προηγουμένως αποβούν οριστικά άκαρπες οι προσπάθειες φιλικής διευθέτησης της τυχόν διαφοράς. Μετά την αποτυχία εξεύρεσης συναινετικής λύσης έκαστο συμβαλλόμενο μέρος δικαιούται να καταγγείλει το παρόν μονομερώς διά έγγραφης δήλωσης, η οποία θα αποστέλλεται προς το έτερο συμβαλλόμενο μέρος. Τα αποτελέσματα της καταγγελίας επέρχονται με τη λήψη της ως άνω δήλωσης από το άλλο συμβαλλόμενο μέρος.

4.4. Ο ΟΡΓΑΝΙΣΜΟΣ διατηρεί το δικαίωμα να καταγγείλει εγγράφως το παρόν, με άμεση ισχύ, για σπουδαίο λόγο, ο οποίος συνίσταται στην αθέτηση των εκ του παρόντος συμβατικών υποχρεώσεων της ΕΤΑΙΡΙΑΣ, αφού προηγουμένως την έχει ειδοποιήσει εγγράφως και η ΕΤΑΙΡΙΑ δεν έχει συμμορφωθεί εντός τριάντα (30) ημερών από την έγγραφη ειδοποίηση. Ενδεικτικά, έναντι της ΕΤΑΙΡΙΑΣ, σπουδαίο λόγο καταγγελίας του παρόντος συνιστά και η μη εμπρόθεσμη ή η μη ολοσχερής καταβολή και εξόφληση του οριζόμενου στον όρο 3 του παρόντος οικονομικού ανταλλάγματος. 

4.5. Η εκ μέρους του ΟΡΓΑΝΙΣΜΟΥ καταγγελία του παρόντος για σπουδαίο λόγο συνεπιφέρει αυτοδικαίως, όσο και αμέσως την επιστροφή στον ΟΡΓΑΝΙΣΜΟ των παραχωρούμενων με το παρόν συγγενικών δικαιωμάτων για την αναφερόμενη στο παρόν άδεια εκμετάλλευσης των έργων του ρεπερτορίου του ΟΡΓΑΝΙΣΜΟΥ, κάθε, δε, εκ μέρους της ΕΤΑΙΡΙΑΣ ή παντός τρίτου, έλκοντος εξ αυτής δικαίωμα, χρήση των εν λόγω δικαιωμάτων μετά την ως άνω καταγγελία θα είναι παράνομη, του ΟΡΓΑΝΙΣΜΟΥ δικαιούμενου να επιδιώξει δικαστικά, κατ’ άρθρο 65 παρ. 2 Ν. 2121/1993, την είσπραξη του οφειλόμενου οικονομικού ανταλλάγματος νομιμότοκα και, γενικά, να προβεί σε όλες τις αναγκαίες για την προάσπιση των νομίμων δικαιωμάτων του ενέργειες.

5.  ΤΕΛΙΚΕΣ ΔΙΑΤΑΞΕΙΣ

5.1. Όλοι οι όροι του παρόντος θεωρούνται ουσιώδεις, η δε τροποποίηση οιουδήποτε όρου γίνεται μόνο με νεότερη έγγραφη συμφωνία  των συμβαλλομένων.

5.2. Οι συμβαλλόμενοι οφείλουν να κρατήσουν εμπιστευτικό το περιεχόμενο του παρόντος. Απαγορεύεται ρητώς η χρησιμοποίηση του παρόντος ή οποιασδήποτε συμφωνίας που εμπεριέχεται στο παρόν προς άμεση ή έμμεση εξυπηρέτηση οποιουδήποτε τρίτου (συμπεριλαμβανομένων τρίτων οργανισμών συλλογικής διαχείρισης, ναυτιλιακών εταιριών κλπ.), και η εν γένει αποκάλυψη σε οποιονδήποτε τρίτο και για οποιονδήποτε λόγο και με οποιονδήποτε τρόπο του περιεχομένου του παρόντος, ενώ αμφότερα τα μέρη δεσμεύονται ότι θα καταβάλλουν κάθε προσπάθεια για να εμποδίσουν την περιέλευση του περιεχομένου του σε γνώση τρίτων. 

5.3. Το παρόν Συμφωνητικό,  τα τιμολόγια εκδόσεως του ΟΡΓΑΝΙΣΜΟΥ για την είσπραξη των οριζομένων στο παρόν οικονομικών ανταλλαγμάτων, καθώς και οι σχετικές αποδείξεις καταβολής στον ως άνω τραπεζικό λογαριασμό του ΟΡΓΑΝΙΣΜΟΥ, που θα ενσωματώνουν τα εκ μέρους της ΕΤΑΙΡΙΑΣ καταβληθέντα και αναλογούντα στα τιμολόγια  του ΟΡΓΑΝΙΣΜΟΥ ποσά, αποτελούν τα μόνα μέσα απόδειξης της εξόφλησης του αντιστοίχου ποσού, αποκλειομένου ρητώς κάθε άλλου αποδεικτικού μέσου. Η ΕΤΑΙΡΙΑ θα εξοφλεί κάθε φορά μόνον μετά την έκδοση του εκάστοτε προβλεπομένου παραστατικού και σύμφωνα με τους όρους του παρόντος.  

5.4. Για οποιαδήποτε διαφορά τυχόν προκύψει από το παρόν ή την ερμηνεία του, συμφωνείται ότι αρμόδια δικαστήρια θα είναι εκείνα της πόλεως των Αθηνών, εφαρμοστέο, δε, ορίζεται το ελληνικό δίκαιο.  

Το παρόν συντάχθηκε σε δύο (2) πρωτότυπα και, αφού αναγνώσθηκε, υπογράφηκε από τους συμβαλλόμενους, ως έπεται, και έλαβε ο καθένας από ένα. 

ΟΙ ΣΥΜΒΑΛΛΟΜΕΝΟΙ
ΓΙΑ ΤΟΝ ΟΡΓΑΝΙΣΜΟ 
ΓΙΑ ΤΗΝ ΕΤΑΙΡΙΑ

